“Sêso dacuardi che la Catalogne e deventi un Stât di dirit, indipendent, democratic e sociâl, inte suaze de Union Europeane?”. E je cheste la domande che i citadins dal comun catalan di Arenys de Munt a saran clamâts a rispuindi domenie ai 13 di Setembar, cuant che si davuelzarà il referendum su la indipendence de Catalogne decidût ai 4 di Jugn dal consei comunâl dal paîs. A votâ a pro de iniziative a son stâts i rapresentants de liste Arenys de Munt 2000, di ERC, di CiU e de Candidatura d’Unitat Popular (CUP); invezit, i unics a oponisi, a son stâts i socialiscj (PSC). Ai 29 di Avost e je tacade la campagne referendarie che e viôt in prime linie la Comission organizadore de consulte pe indipendence. L’obietîf – al à spiegât un dai rapresentants de CUP – al è chel di stiçâ in dute la Catalogne il dibatit su la autodeterminazion, e di sburtâ il Parlament de Catalogne parcè che al ledi daûr dal troi segnât dal Comun di Arenys de Munt e al imbastissi un referendum su la indipendence.
Font: Món Divers, 16/08/09
fur_Latn cat_Latn